Tidspunktet for betalingsstandsningen blev fastsat til den 24. marts 2008 og fremgangsmåden ved likvidation af aktieselskabet Lehman Brothers (Luxembourg) S.A. stadfæstet som følger:

»Kreditorer:

Fordringer uden privilegerede krav, håndpant eller pant i fast ejendom tilskrives ikke længere renter at regne fra datoen for nærværende dom.

Kompensation finder ikke længere sted at regne fra samme dato, medmindre:

— der foreligger indbyrdes forbundne krav

— bestemmelserne i lov af 5. august 2005 om finansielle garantier finder anvendelse

— bestemmelserne i udenlandsk ret finder anvendelse, navnlig i henhold til reglerne om international privatret i artikel 61-10, 61-12, 61-13, 61-14, 61-15, 61-25 og 61-26 i lov om finanssektoren.

Fristen for at gøre fordringer gældende fastsættes til den 1. august 2009.

Fordringernes prøvelse:

Fordringerne prøves af likvidatorerne, men anerkendes ved en rapport, som undertegnes af den kommitterede dommer og likvidatorerne.

Listerne med de fordringer, der periodisk erklæres at kunne anerkendes, indgives til registreringskontoret for underretten i Luxembourg (andet kammer) i løbet af de ti første dage i oktober, februar og juni måned, hvor de kan inspiceres af kreditorer med anmeldte fordringer og fordringer, der er opført på balancen.

I den periode kan de samme personer gøre indsigelse mod de fordringer, der er opført på listerne. Indsigelser tager form af en erklæring til registreringskontoret. Registreringskontoret henviser hertil i margenen på den pågældende liste ud for den fordring, der gøres indsigelse imod. Henvisningen omfatter datoen for indsigelsen og navnet på ophavsmanden samt i givet fald på den befuldmægtigede, der har gjort indsigelse. For at kunne antages skal indsigelsen gentages i et anbefalet brev til likvidatorerne inden tre dage. Indsigelsen skal endvidere omfatte en præcis beskrivelse af indsigelsens ophavsmand, en valgt bopæl i Luxembourg kommune, begrundelserne vedrørende status som kreditor med anmeldte fordringer eller fordringer opført på balancen, samt midler og dokumentation, som påberåbes til støtte for indsigelsen.

Likvidatorerne foretager en summarisk kontrol af indsigelsens antagelighed og begrundelse.

Når fristen på ti dage til at gøre indsigelse er udløbet, anerkendes de fordringer, der er erklæret at kunne anerkendes, og som der ikke er gjort indsigelse mod, endeligt ved den rapport, som undertegnes af likvidatorerne og den kommitterede dommer.

Likvidatorerne for aktieselskabet Lehman Brothers (Luxembourg) S.A. oplyser på behørig vis de kreditorer, hvis fordringsanmeldelser der er gjort indvendinger eller indsigelse imod, om indvendingerne eller indsigelsen, i et anbefalet brev, som sendes til adressen på fordringsanmeldelsen eller den seneste kendte adresse.

I mangel af indstævning fra kreditorernes side senest 40 (fyrre) dage efter poststemplets dato på det anbefalede brev betragtes fordringsanmeldelsen som endeligt afvist.

Kreditorer, som indstævner likvidatorerne og, i tilfælde af indsigelser, de kreditorer, som gør indsigelse, skal nødvendigvis vælge bopæl i Luxembourg kommune enten i tilsigelsen eller i en senere akt. I mangel af opretholdelse af nævnte valgte bopæl i procedureperioden eller meddelelse om ændring af valgt bopæl til likvidatorerne for aktieselskabet Lehman Brothers (Luxembourg) S.A. kan eventuelle senere oplysninger og eventuelle forkyndelser gyldigt rettes til kreditorerne på registreringskontoret for underretten i Luxembourg, der holder retsmøde i handelssager, jf. handelslovens artikel 499, stk. 2.

Indsigelser, som der ikke kan træffes retsafgørelse om umiddelbart, behandles separat. Indsigelser, som ikke henhører under underretten i Luxembourgs kompetence, returneres til den kompetente ret.

Afgørelser om indvendinger og indsigelser kan ikke påklages.

Kreditorer, hvis fordringer er anerkendt, informeres enkeltvis herom ved almindeligt brev fra likvidatorerne for aktieselskabet Lehman Brothers (Luxembourg) S.A.

Omregning af fordringer i anden valuta end EUR:

Fordringer i anden valuta end EUR omregnes til den af Den Europæiske Centralbank på dagen for afgørelsen om likvidation offentliggjorte vekselkurs, og samtlige anerkendte fordringer udbetales i euro.

Udbyttebetaling:

Likvidatorerne anmoder underretten om tilladelse til at foretage udbetaling og afslutte regnskabet. Afgørelsen om datoen for afslutning af regnskaberne offentliggøres i uddrag senest en måned inden den af underretten fastsatte dato i følgende aviser »Luxemburger Wort«, »Tageblatt« og »Financial Times«.

Ved offentliggørelsen underrettes kreditorerne om, at de i henhold til bestemmelserne i handelslovens artikel 508 kun kan tages i betragtning ved den efterfølgende udbyttebetaling, såfremt de gør deres fordringer gældende inden den for regnskabsafslutningen fastsatte dato.

På datoen for regnskabsafslutning fastsætter likvidatorerne aktiv- og passivmassen og beregner det udbytte, der skal udbetales.

Den anmeldte udbytteudbetaling bør finde sted senest fire måneder efter regnskabsafslutningen.

Ved anmodning fra likvidatorerne træffes der retsafgørelse om godkendelse af tildelingerne til kreditorerne, hvorefter likvidatorerne ikke længere disponerer over tildelingerne til kreditorerne.

Der tildeles ikke renter til kreditorerne, hvis fordringer ikke er endeligt godkendt, og som har modtaget en eller flere udbyttebetalinger efter andre kreditorer, forudsat og kun i det omfang denne tidsforskydning skyldes likvidationens normale forløb.

Endvidere udbetales der ikke renter til kreditorer, hvis fordringer er endeligt anerkendt, men som først udbetales med en vis forskydning mellem datoen for retsafgørelsen om godkendelse af udbetaling af foreløbige udbytter og den faktiske udbetaling, uanset om forsinkelsen skyldes kreditorer, som ikke har meddelt likvidatorerne de oplysninger, der er nødvendige for den faktiske udbetaling, juridiske hindringer eller vanskeligheder med at identificere kreditorerne.

Under likvidationen skal udbytter, der ikke er udbetalt, opbevares af likvidatorerne, og renteafkastet af disse beløb skal tilfalde kreditormassen.

Likvidatorer:

At regne fra nærværende doms afsigelse kan sagsanlæg vedrørende løsøre og fast ejendom og tvangsfuldbyrdelse vedrørende løsøre og fast ejendom kun forfølges eller indledes mod likvidatorerne, ligesom ethvert sagsanlæg vedrørende selskabet herefter er forbeholdt likvidatorerne.

Likvidatorerne forpligter sig ved edsaflæggelse for den kommitterede dommer til at varetage deres opgaver korrekt og samvittighedsfuldt.

Handelsretten kan til enhver tid udskifte likvidatorerne eller en af dem, afsætte dem eller øge antallet heraf.

Likvidatorerne opstiller en oversigt over gældsbreve, værdipapirer, fordringer og tilgodehavender af enhver art, som udgør en del af de aktiver, der tilhører aktieselskabet Lehman Brothers (Luxembourg) S.A., uden at skelne imellem, om de er deponeret eller befinder sig i Storhertugdømmet Luxembourg eller i udlandet.

Likvidatorerne afvikler og realiserer disse gældsbreve, værdipapirer, fordringer og tilgodehavender og fordeler beløbet på en gang eller i flere trancher i overensstemmelse med de respektive kreditorers rettigheder. Tildelingerne bør godkendes af underretten.

Likvidatorerne kan til dette formål modtage enhver betaling, frigive værdier med eller uden kvittering, påtegne ethvert gældsbrev og realisere selskabets løsøre og faste ejendom.

Likvidatorerne kan med underrettens godkendelse, som gives på grundlag af den kommitterede dommers rapport, indgå kompromis i forbindelse med enhver indvending, selv i relation til rettigheder vedrørende fast ejendom, forudsat at transaktionerne eller kompromiserne vedrører en ikke-fastsat værdi eller en værdi over 100 000 EUR.

Likvidatorerne kan indlede eller forfølge enhver procedure eller sag ved enhver ret i Storhertugdømmet Luxembourg eller i udlandet, som de måtte finde nødvendig for at beskytte kreditorernes interesser eller for at afvikle eller realisere eller beslaglægge alle de tilgodehavender, gældsbeviser, værdipapirer eller fordringer, som udgør en del af de aktiver, som tilhører aktieselskabet Lehman Brothers (Luxembourg) S.A.

Likvidatorerne har på samme måde beføjelse til at forsvare sig ved enhver proces, procedure eller sag indledt mod dem i deres kapacitet af likvidatorer eller mod aktieselskabet Lehman Brothers (Luxembourg) S.A., at forfølge en sag, både som sagsøger og sagsøgte, og at intervenere i enhver nuværende eller fremtidig uafsluttet proces, procedure og sag ved enhver ret, samt at anvende ethvert middel til at klage over enhver dom, kendelse eller anden afgørelse, der er eller skal falde i enhver tvist, procedure og proces; ovennævnte gælder både i Luxembourg og i udlandet og i den udstrækning, likvidatorerne anser et sådant forsvar, en sådan forfølgelse, sådanne interventioner og sådanne klager for at være nødvendige eller nyttige for at beskytte de tilgodehavender, som tilhører aktieselskabet Lehman Brothers (Luxembourg) S.A.

Likvidatorerne kan i det omfang, de anser det for nødvendigt, anvende serviceydelser fra enhver befuldmægtiget, agent eller samarbejdspartner med henblik på at bevare og føre bøger, registre og arkiver, som tilhører aktieselskabet Lehman Brothers (Luxembourg) S.A., samt med henblik på at bevare og realisere tilgodehavender, og træffe alle andre foranstaltninger, som de anser for at være i likvidationens interesse.

Alle likvidatorernes udgifter i den forbindelse afholdes af aktieselskabet Lehman Brothers (Luxembourg) S.A.

Når likvidatorerne gennemfører deres afgørelser og træffer foranstaltninger i forhold til tredjemand og institutioner og domstole, underskriver de i fællesskab, medmindre bestemte handlinger er uddelegeret.

Likvidatorernes udgifter og honorarer afholdes af aktieselskabet Lehman Brothers (Luxembourg) S.A.

Når likvidationen er afsluttet, aflægger likvidatorerne rapport til underretten om resultatet af likvidationen og om anvendelsen af selskabets værdier; de fremlægger regnskabet og stiller dokumentation til rådighed.

Når den kommitterede dommer har aflagt rapport, træffes der afgørelse om likvidatorernes forvaltning og likvidationens afslutning.

Dommen om likvidationens afslutning offentliggøres på betingelser, som fastsættes i afgørelsen om afslutning, sammen med en angivelse både af det sted, hvor bøger og dokumentation med tilknytning til likvidationen deponeres og opbevares i mindst fem år, og af de foranstaltninger, der er truffet med henblik på at opbevare de beløb og værdier, der tilfalder kreditorer og aktionærer, men som det ikke har været muligt at overgive til dem.«